**Πανελλήνια Ένωση Εργαστηριακών Γιατρών Βιοπαθολόγων-Κυτταρολόγων-Παθολογοανατόμων**

**Σύνδεσμος Ελλήνων Ιδιωτών Πυρηνικών Ιατρών**

**Πανελλήνια Ένωση Ελευθεροεπαγγελματιών Ακτινολόγων**

Πανεπιστημίου 56 10678 Αθήνα τηλ: 210 3306487 fax:2103306459 Mail : **posipy1@gmail.com**

**Ιστοσελίδα : www.posipy.gr**

ΠΡΟΣ:

1. Υπουργό Υγείας κύριο Άδωνη Γεωργιάδη
2. Αναπληρώτρα Υπουργό Υγείας κυρία Ειρήνη. Αγαπηδάκη

ΚΟΙΝΟΠΟΙΗΣΗ:

 ΠΕΙΒ, ΠΙΣ, ΙΣ της Χώρας, Τύπος

Αθήνα, 08/06/2024

**ΘΕΜΑ**: Η δράση «Προληπτικές διαγνωστικές εξετάσεις για τον καρκίνο του παχέως εντέρου»

ΕΠΙΣΤΟΛΗ ΔΙΑΜΑΡΤΥΡΙΑΣ

κύριε Υπουργέ,

Για ακόμα μία φορά διαμαρτυρόμαστε έντονα διότι το Υπουργείο **αγνοεί επιδεικτικά** τους Ιατρούς Βιοπαθολόγους, **μηδενίζοντας** τον ρόλο μας και την **επιστημονική υπόστασή** μας στην διαδικασία της ιατρικής εργαστηριακής διάγνωσης.

Στην ΥΑ Δ1β/ΓΠ οικ. 30644 ΦΕΚ 3173Β/4-6-24 Περί «Υλοποίησης της δράσης «προληπτικές διαγνωστικές εξετάσεις για τον καρκίνο του παχέως εντέρου», ορίσατε:

* Τη διενέργεια αυτοδιαγνωστικής δοκιμασίας (self-test) για τον καρκίνο του παχέος εντέρου από τους δικαιούχους .
* Την παράδοση στους δικαιούχους της δράσης των αυτοδιαγνωστικών ελέγχων (self-test kit) από τα Φαρμακεία έναντι 8€.
* Την συλλογή και καταχώριση των αποτελεσμάτων αυτών, μέσω των φαρμακείων έναντι 3 €.

Εκφράζουμε τις εξής απορίες:

1. **Ο πολίτης** θα αγοράζει το τεστ από το φαρμακείο και **θα το εκτελεί** ορθά**;**
2. **Ο ασθενής θα αξιολογεί την εξέταση** στα κόπρανά του για ύπαρξη αιμοσφαιρίνης (αιμορραγία από το γαστρεντερικό);
3. Ο πολίτης **θα αξιολογεί** το **αποτέλεσμα** **αξιόπιστα** αν είναι θετικό, αρνητικό, αμφίβολο, ψευδώς θετικό;
4. Πως θα αξιολογεί ο πολίτης εάν η εξέταση απαιτεί επανάληψη;
5. Πως θα κρίνει την σοβαρότητα του αποτελέσματος;
6. Θα επανέρχεται στο Φαρμακείο για να καταγραφεί το αβέβαιο αποτέλεσμα, το οποίο θα καταχωρείται στην ΗΔΙΚΑ**;**

Είναι δυνατόν κε Υπουργέ να αναθέτετε στον πολίτη το βάρος του να εκτελέσει μόνος του την εξέταση και να κρίνει από μόνος του εάν υπάρχει κίνδυνος να έχει καρκίνο;

Είναι δυνατόν ένα τόσο σοβαρό εγχείρημα, όπως η πρόληψη του καρκίνου, να ξεκινά με ένα τόσο σαθρό υπόβαθρο;

Είναι δυνατόν τόσα χρήματα να σπαταλούνται έτσι απερίσκεπτα;

Είναι δυνατόν κε Υπουργέ να σας παρέσυραν σε τόσο μεγάλο λάθος;

Το πιο αξιόπιστο, το πιο λογικό, το πιο ασφαλές και το πιο εύκολο είναι να πάει ο πολίτης στο **Βιοπαθολογικό εργαστήριο**, όπου **ιατρός** με αξιοπιστία και ασφάλεια, **θα εκτελέσει** και θα **καταχωρήσε**ι το όποιο αποτέλεσμα στην ειδική εφαρμογή της ΗΔΙΚΑ και κατόπιν θα είναι ο μόνος υπεύθυνος που θα **συνεργαστεί** και με τον πολίτη και με τον Γαστρεντερολόγο προκειμένου το σοβαρό αυτό εγχείρημα να είναι όσο το δυνατόν ωφέλιμο για το κοινωνικό σύνολο.

**Τόσο απλό.**

Γι’ αυτό κύριε Υπουργέ σας καλούμε να παρέμβετε άμεσα και να διορθώσετε αυτό το λάθος

Για το ΔΣ

 Ο Πρόεδρος Ο Γεν. Γραμματέας

Θ. Χατζηπαναγιώτου Σπ. Κραμποβίτης